Predkladacia správa

	Na základe schváleného Plánu legislatívnych úloh vlády Slovenskej republiky na rok 2002 má Ministerstvo kultúry Slovenskej republiky v decembri predložiť na rokovanie vlády návrh zákona, ktorým sa mení a dopĺňa zákon Národnej rady Slovenskej republiky  č. 270/1995 Z. z. o štátnom jazyku Slovenskej republiky v znení neskorších predpisov (ďalej len zákon o štátnom jazyku).
	Novelu zákona o štátnom jazyku navrhlo zaradiť do legislatívneho plánu vlády ministerstvo kultúry po vykonaní právnej analýzy tohto zákona v druhej polovici roku 2001. Úloha vykonať právnu analýzu a v prípade potreby predložiť návrh novely zákona na rokovanie vlády vyplynula pre ministra kultúry z uznesenia vlády č. 131 bod C.5. zo 14. februára 2001. Právna analýza ukázala nevyhnutnosť vypracovať novelu zákona. 
Sekcia  legislatívy  a  práva  ministerstva  kultúry  vykonala  analýzu v spolupráci s ústrednými orgánmi štátnej správy, keďže používanie štátneho jazyka a uplatňovanie zákona o štátnom jazyku sa dotýka všetkých oblastí verejného a spoločenského života. Väčšina oslovených rezortov sa zhodla v názore, že zákon bez sankčných opatrení nemá potrebnú právnu silu a bez možnosti vymáhať dodržiavanie jeho ustanovení sa dostáva iba do deklaratívnej polohy. Vzhľadom na časté porušovanie zákona, ako aj na zhoršujúcu sa jazykovú úroveň v našej spoločnosti, príznačnú pre súčasné obdobie,  je nevyhnutné opäť zaradiť do zákona ustanovenie o pokutách, ktoré sa z neho vypustilo pri schvaľovaní zákona č. 184/1999 o používaní jazykov národnostných menšín. 
	Na základe úlohy č. 529/2001 z porady vedenia MK SR č. 106 z 22. novembra 2001 zriadil generálny riaditeľ sekcie kultúrneho dedičstva k 31. januáru 2002 medzirezortnú pracovnú skupinu expertov na prípravu návrhu novely zákona o štátnom  jazyku. Do tejto pracovnej skupiny okrem ministerstva kultúry vymenovali zástupcov Ministerstvo spravodlivosti SR, Ministerstvo zahraničných vecí SR, Ministerstvo financií SR, Ministerstvo školstva SR, Ministerstvo obrany SR, Úrad pre normalizáciu, metrológiu a skúšobníctvo SR a Jazykovedný ústav Ľ. Štúra SAV. Na  prvom zasadnutí pracovnej skupiny 25. apríla 2002 sa otvorilo viacero problémov súvisiacich s používaním štátneho jazyka v jednotlivých rezortoch a ukázalo sa, že bude potrebné uskutočniť oveľa širšiu novelizáciu, než sa predpokladalo pri navrhovaní novely do legislatívneho plánu vlády na rok 2002. Príprava kvalitnej novely zákona, ktorá by zahrnula všetky problematické okruhy týkajúce sa uplatňovania zákona v praxi a odstránila všetky nedostatky a legislatívne medzery v tomto zákone, si vyžaduje dlhší čas. Ministerstvo kultúry sa tejto dôležitej úlohy nevzdáva a aj po jej vyradení z legislatívneho plánu na rok 2002 bude pokračovať v prípravných prácach na vypracovaní  novely zákona.
	Materiál prešiel medzirezortným pripomienkovým konaním. Vyhodnotenie pripomienkového konania je súčasťou materiálu.
	Prerokovanie materiálu a schválenie zrušenia úlohy nebude mať vplyv na verejné financie, na životné prostredie a ani na zamestnanosť.  
	Materiál sa predkladá bez rozporu.